Søren Egge Rasmussen (EL), 2023-05-03:
Så har vi endnu et kompliceret lovforslag, som skal jappes igennem Folketinget på en måned.
Jeg vil sige, at jeg synes, vi har nogle helt urimelige arbejdsvilkår her i Folketinget, og at der indtil nu ikke har været lydhørhed om for at få det forbedret.
Det bliver jo spændende at se, om et par udvalgsbehandlinger kan gøre, at der bliver ændret et komma.
Jeg kan godt tvivle lidt på det.
Lovforslaget om liberalisering af affaldsområdet er på mange måder en katastrofe.
Der er en overkapacitet på affaldsforbrændingsanlæggene i Danmark.
Der var politisk bestilt en dødsliste over forbrændingsanlæg.
KL skulle forsøge at lave en liste over, hvilke affaldsanlæg der skulle lukkes.
Det var kontrollerede samfundsgavnlige nedlukninger af anlæg i stedet for det liberale kaos, som loven nu bestemmer.
Øvelsen med KL lykkedes desværre ikke, og derfor trykkede Enhedslisten på den røde stopknap og forlod affaldsaftalen.
Flertallet kørte videre i den blå skraldebil ad den liberaliserede vej og vil nu vedtage dette lovforslag.
I Danmark bør der kildesorteres langt mere affald.
Affaldsmængderne til forbrænding skal nedbringes.
Med det her lovforslag får vi jo ikke begrænset importen af affald.
Jeg anerkender, at det sådan set ser ud, som om det nærmest er umuligt.
Det er markedskræfterne i EU, som kommer til at afgøre, hvor affaldet håndteres.
Vi har i Danmark en tradition for at være ret effektive til at brænde importeret affald af, og jeg kan ikke se, hvorfor det skulle blive anderledes med det her lovforslag.
Hvad skal man lokalt gøre, hvis man afholder et udbud af affaldsindsamling og man mister den mængde affald, man normalt har haft?
Lokalt er det måske noget, der giver en væsentlig del af fjernvarmeforsyningen.
Tja, hvis man gerne vil have fjernvarme ud til forbrugerne, kan man jo importere noget affald.
Så der ligger jo sådan set et incitament i det her: Hvis det er sådan, at man har en fjernvarme baseret på affald og har et miljømæssigt godkendt anlæg, og det har man jo, kan man køre videre på importeret affald.
Affald er i EU en vare, og det kan frit flyde hen over landegrænserne.
I Klima-, Energi- og Forsyningsudvalget blev der holdt en minihøring om det her lovforslag, og det var en rigtig god høring.
Meldingerne var jo ret klare, nemlig at det her lovforslag kan medføre mere import af affald, og at der ikke er nogen klimagevinst ved det.
Klimarådet anbefaler, at der stoppes for import af affald i stedet for at satse på CO 2 -fangst.
Det er jo så en holdning til noget, som det ikke er muligt at gennemføre på grund af EU.
Der er i kommunerne en meget stor bekymring over strandede omkostninger, når man skal lukke et affaldsforbrændingsanlæg.
Lovforslaget her afsætter 200 mio. kr., men den samlede negative effekt for kommunerne kan jo blive mange milliarder kroner.
Derfor synes jeg, det er helt urimeligt, at man kun har afsat 200 mio. kr. fra start.
Kommunerne står over for at skulle refinansiere anlæg, og der er udsigt til, at det vil fordyre fjernvarmen.
Jeg synes ikke, det er godt nok beskrevet, om det er det, der bliver virkeligheden.
Og hvad nu, hvis affaldsselskaber ikke vil acceptere, hvad loven pålægger affaldsselskaberne?
Det er jo det, som er beskrevet i Jyllands-Posten i dag.
Er lovforslaget ekspropriation?
I lovforslaget på side 39 står der: »Det kan næppe på forhånd helt udelukkes, at konkurrenceudsættelsen under særlige omstændigheder kan ramme enkelte ejere af anlæg med en intensitet, så det kan få karakter af ekspropriation.«
Det er jo sådan set det, der står i lovforslaget, og grundloven gælder jo ikke kun for enkeltpersoner.
Og den gælder jo sådan set også, hvis en kommune ville lave overgreb på staten og overtage et areal eller den slags ting.
Det kunne være spændende.
Den slags konflikter har man jo rundtomkring, ved at man kan have forskellige ønsker til, hvad der skal ske.
Så jeg synes, der er en eksplosion under det her lovforslag, hvis det er sådan, at man kommer frem til, at der rejses sager, som bliver tabt til kommuner, som så får de store erstatninger.
Jeg synes, det er så sørgeligt, at vi ikke er endt med en samfundsgavnlig nedlukning af nogle affaldsanlæg i Danmark.
Vi havde sådan set et par anlæg, som var parate til det i Svendborg, og var det i Næstved?
Vi var jo sådan set i en proces, hvor det så ud til, at det var muligt.
Jeg synes, at man med lovforslaget her skaber en stor usikkerhed omkring anlæggene og den konkurrenceudsættelse, der sker nu.
Enhedslisten er imod lovforslaget.
Jeg ved ikke, om vi skal stille en masse ændringsforslag.
Hvis man ser på tidligere lovforslag, har det jo ikke medført så mange ændringer.